Gunta Vaičule

Gunta Vaičule (dzimusi Gunta Latiševa-Čudare  Rēzeknē) ir Latvijas vieglatlēte, startē sprinta distancēs, īpaši specializējoties 200 m un 400 m disciplīnai. 2017. gada Eiropas U-23 čempione šajā distancē.

 Karjera 
2011. gada Eiropas jaunatnes olimpiskajā festivālā izcīnījusi 4. vietu 200 m distancē ar rezultātu 24,24 s. Tā paša gada Pasaules čempionātā jauniešiem 100 m izcīnīja 26. vietu, savukārt divreiz garākā distancē — 15. vietu. 2012. gada Pasaules čempionātā junioriem ieņēma 32. vietu 400 m/b distancē. 2013. gada Eiropas U-20 čempionātā uzstādījusi Latvijas rekordu junioriem 400 m distancē (52,76 s). 2014. gada Pasaules čempionātā junioriem izcīnīja 13. vietu 400 m distancē.

Kvalificējās 2014. gada Eiropas čempionātam, kur bija jaunākā sportiste Latvijas komandā.

2015. gada jūlijā Eiropas U-23 čempionātā Tallinā uzrādīja jaunu personisko rekordu 400 m distancē (52,60), kas tomēr nepietika, lai kvalificētos sacensību finālam.Latiševa-Čudare ar personisko rekordu nesasniedz U-23 Eiropas čempionāta finālu  Sportazinas.cm Tai pašā mēnesī Somijas pilsētā Joensū uzlaboja personisko rekordu līdz 52,29. 2015. gada augustā Pekinā notiekošajā Pasaules čempionātā G. Latiševa-Čudare ar jaunu personisko rekordu (52,17 s, arī uzstādīts Latvijas junioru (U-23) rekords) izcīnīja 30. vietu.

2017. gada jūnijā Valsts Prezidenta kausa izcīņā Valmierā G. Latiševa-Čudare uzvarēja 200 m distancē ar jaunu personisko rekordu 23,50 sekundes.Latiševa-Čudare Gunta skriesim.lv  2017. gada Eiropas U-23 čempionātā Bidgoščā Gunta Latiševa-Čudare kļuva par čempioni ar rezultātu 52,00 s (pirms tam pusfinālā viņa bija uzstādījusi jaunu personisko rekordu 51,80 s). Jūlijā Latvijas čempionātā Ogrē uzstādīja arī jaunu personisko rekordu 100 m sprinta distancē — 11,53 s, kas deva zelta medaļu, apsteidzot Sindiju Bukšu.

G. Latiševa-Čudare startēja arī 2017. gada Pasaules čempionātā pieaugušajiem Londonā. Ar jaunu personisko rekordu 51,37 sekundes viņa kvalificējās sacensību pusfinālam (iepriekšējais rekords labots par 0,43 sekundēm; šis ir otrais ātrākais skrējiens Latvijas vieglatlētikas vēsturē aiz Vinetas Ikaunieces 1988. gadā).VIDEO: Gunta Latiševa-Čudare ar personisko rekordu ieskrien pasaules čempionāta pusfinālā LSM Viņa nekvalificējās finālskrējienam, ieņemot 12. vietu kopvērtējumā (rezultāts pusfinālā 51,57 s), kas bija augstākā vieta no Eiropas sportistēm 400 m distancē, kā arī otrā augstākā vieta starp Latvijas sportistiem šajā čempionātā.VIDEO: Pasaules čempionātā ātrākā eiropiete Latiševa-Čudare izcīna 12.vietu 400 metros LSM

Augustā G. Latiševa-Čudare piedalījās Universiādē Taibei, kur startēja 200 m skrējienā, sasniedza finālu un tajā ar jaunu personisko rekordu (23,15 s) ieguva sudraba medaļu.

2019. gada Eiropas čempionātā telpās Glāzgovā 400 m distances priekšskrējienā pārspēja 43 gadus veco valsts rekordu telpās (52,66 s), kas iepriekš piederēja Intai Kļimovičai (52,8 s). G. Vaičule piedalījās 2019. gada Pasaules čempionātā Dohā, kur ieņēma 30. vietu kopvērtējumā 200 m distancē.

Pēc bērna piedzimšanas 2020. gadā G. Vaičule 2021. gadā atgriezās profesionālajā sportā. 2022. gada Pasaules čempionātā ASV pilsētā Jūdžīnā G. Vaičule startēja 400 m distancē, kur ar rezultātu 52,21 s ieņēma 25. vietu. 2022. gada Eiropas čempionātā Minhenē 400 m pusfinālā laboja personisko rekordu, veicot distanci 51,25 sekundēs, un kopvērtējumā ieņēma desmito vietu.

2023. gada Pasaules čempionātā Budapeštā priekšskrējienā 400 metru distanci veica 51,36 sekundēs, uzstādot savu sezonas labāko rezultātu. Līdz iekļūšanai pusfinālā pietrūka 0,09 sekundes, un sacensības G. Vaičule noslēdza 27. vietā. 2024. gada Eiropas čempionātā viņa startēja 200 m distancē un pārvarēja pirmo kārtu, bet pusfināla skrējiens nebija sekmīgs un G. Vaičule ieņēma 24. vietu kopvērtējumā. Latvijas čempionātā Valmierā viņa uzstādīja jaunu personisko rekordu 400 m distancē (50,83 s), kas deva ne vien zelta medaļu, bet arī izpildītu kvalifikācijas normatīvu startam 2024. gada vasaras olimpiskajās spēlēs. Olimpiskajās spēlēs Parīzē ieguva 26. vietu, gandarījuma skrējienu noskrienot 50,93 sekundēs, kas ir otrais augstākais rezultāts viņas karjerā, bet par 0,12 sekundēm atpalika no robežas iekļūšanai pusfinālā. Vaičule kopā ar Ernestu Zēboldu nesa karogu noslēguma ceremonijā.

 Personiskie rekordi 
 Disciplīna  Rezultāts  Datums  Vieta 100 m  11,53 s     200 m  22,94 s     400 m  50,83 s   

 Privātā dzīve 
Gunta ārpus sporta nodarbojas ar tautas dejām, ar Rēzeknes deju kolektīvu "Dziga" piedaloties XXVI Vispārējos latviešu Dziesmu un XVI Deju svētkos.

2018. gada 28. septembrī salaulājusies ar lauksaimnieku Mārtiņu Vaičuli. 2020. gadā ģimenē piedzima meita.

2019. gada martā absolvēja Rēzeknes Tehnoloģiju akadēmiju, iegūstot maģistra grādu tiesību zinātnēs un juristes kvalifikāciju.

 Atsauces 

 Ārējās saites 

 LOV profils

Kategorija:1995. gadā dzimušie
Kategorija:Rēzeknē dzimušie
Kategorija:Latvijas vieglatlētes
Kategorija:2016. gada vasaras olimpisko spēļu dalībnieki
Kategorija:Rēzeknes Augstskolas absolventi
Kategorija:2024. gada vasaras olimpisko spēļu dalībnieki